Νοσοκομείο Ευαγγελισμός: Ένταση δημιουργήθηκε στον προαύλιο χώρο του «Ευαγγελισμού», όπου είχαν συγκεντρωθεί εργαζόμενοι του νοσοκομείου, ζητώντας προσλήψεις προσωπικού και καταγγέλλοντας ελλείψεις σε υλικά. Η ένταση δημιουργήθηκε, όταν άνδρες της αστυνομίας ζήτησαν από τους συγκεντρωμένους να διαλυθούν, με το αιτιολογικό ότι παραβιάζουν την απαγόρευση δημόσιων συναθροίσεων άνω των 10 ατόμων.

Αμέσως ξέσπασαν αντεγκλήσεις μεταξύ των διαμαρτυρόμενων και των αστυνομικών δυνάμεων, οι οποίες εκτονώθηκαν χάρη στην απομάκρυνση των αστυνομικών από το σημείο. Αξίζει να σημειωθεί ότι η συγκέντρωση διαμαρτυρίας διεξήχθη στο πλαίσιο της Παγκόσμιας Ημέρας Υγείας, η οποία φέτος συνέπεσε με την πανδημία του κορονοϊού.

«Απρόκλητα η αστυνομία μπήκε να διαλύσει μια συγκέντρωση»

«Απρόκλητα η αστυνομία μπήκε να διαλύσει μια συγκέντρωση για το καλό του κόσμου και υπήρξε αντίδραση» δήλωσε για το περιστατικό στην εκπομπή Καλημέρα Ελλάδα, ο Πρόεδρος των εργαζομένων του νοσοκομείου και γραμματέας της ΕΙΝΑΠ Ηλίας Σιώρας. Πρόσθεσε ότι «οι αστυνομικοί με πρόσχημα ότι υπήρχε συνωστισμός ήθελαν να δαλύσουν τη συγκέντρωση για τα προβλήματα των νοσοκομείων. Εξάλλου -όπως είπε- στις γενικές εφημερίες η εικόνες συνωστισμού είναι πολύ χειρότερες, αυτό δεν τους ενοχλεί;» σημείωσε.

Με το σύνθημα «Σπάμε τη σιωπή μας, δυναμώνουμε τη φωνή της διεκδίκησης για μέτρα προστασίας, για την υγεία του λαού», οι νοσοκομειακοί γιατροί, με φόντο τις συνθήκες πανδημίας του κορονοϊού στα νοσοκομεία της χώρας, διοργανώνουν πολύμορφες κινητοποιήσεις για τη στήριξη της δημόσιας Υγείας την Τρίτη 7 Απριλίου που είναι η Παγκόσμια Ημέρα Υγείας, την οποία έχουν ορίσει ως ημέρα πανελλαδικής δράσης. Στο κάλεσμα της, η Ομοσπονδία Ενώσεων Νοσοκομειακών Γιατρών Ελλάδας (ΟΕΝΓΕ) κάνει ιδιαίτερη αναφορά στη φράση του επαναστάτη και γιατρού Ερνέστο Τσε Γκεβάρα ότι «η ζωή ενός ανθρώπινου πλάσματος αξίζει ένα εκατομμύριο φορές περισσότερο από την περιουσία του πλουσιότερου ανθρώπου στη Γη».